Tapið af rekstri United Silicon er umtalsvert . vísir / anton brink Starfsfólk United Silicon fékk í gær greidd laun sem það átti inni fyrir vinnu í janúar áður en beiðni um heimild um gjaldþrotaskipti kísilversins var send héraðsdómara í gær . Ákvörðun um hvað verður um störfin 56 er í höndum nýskipaðs skiptastjóra félagsins , hæstaréttarlögmannsins Geirs Gestssonar . Stjórn United Silicon sendi í gær beiðni til Héraðsdóms Reykjaness um gjaldþrotaskipti . Samkvæmt tilkynningu fyrirtækisins var þá útséð um að nauðasamningar næðust og engar forsendur fyrir frekari framlengingu á greiðslustöðvun sem fyrirtækið fékk í ágúst síðastliðnum . Þar segir einnig að ákvörðunin hafi verið tekin eftir að Umhverfisstofnun gerði kröfu um að rekstur verksmiðjunnar hæfist ekki á ný fyrr en eftir viðamiklar framkvæmdir sem gætu tekið vel á annað ár . „ Verkefni stjórnar á greiðslustöðvunartímabilinu var að reyna að ná nauðasamningum og fá nýja fjárfesta að félaginu . Forsenda þess var að fá betri upplýsingar um stöðu félagsins . Þær úttektir sem unnar voru leiddu meðal annars í ljós mikla óreiðu og upp kom rökstuddur grunur um fjárdrátt stofnanda félagsins . Hann hefur verið kærður til embættis héraðssaksóknara , “ sagði í tilkynningunni og þar vísað til Magnúsar Garðarssonar , fyrrverandi forstjóra United Silicon . Sérfræðingar sem framkvæmdu ítarlegar úttektir á búnaði verksmiðjunnar í Helguvík telja að um 25 milljónir evra , tæpa 3,2 milljarða króna , þurfi til að verksmiðjan teljist fullkláruð . Grunnhönnun ljósbogaofnsins sjálfs sé góð en augljóst að „ ódýr og óvandaður jaðarbúnaður hafi orsakaða tíðar bilanir og skapað erfiðleika við framleiðsluna “ . Höskuldur H. Ólafsson , bankastjóri Arion banka , vildi ekki tjá sig við blaðið í gær um ákvörðun stjórnar kísilversins en bankinn lánaði alls átta milljarða króna til verkefnisins . Bankinn færði í haust kröfur og aðrar eignir , þar á meðal allt hlutafé sitt í kísilverinu , niður um 4,8 milljarða króna . Í tilkynningu félagsins í gær segir að gjaldþrot félagsins leiði ekki til frekari niðurfærslna í bókum bankans . „ Arion banki mun óska eftir því við skiptastjóra þrotabúsins að ganga að veðum sínum í eignum fyrirtækisins en bankinn , sem er stærsti kröfuhafi United Silicon , er einn á fyrsta veðrétti eigna félagsins , “ segir í tilkynningu frá bankanum . Kísilverksmiðja United Silicon í Helguvík er gjaldþrota . Um sextíu starfsmenn missa vinnuna og tap fjárfesta er gríðarlegt . Ekki er ljóst hvort starfsemi verði á svæðinu í framtíðinni .